Իզաբել Փրեյսլեր

Մարիա Փրեյսլեր Արաստիա  (, առավել հայտնի Իզաբել Փրեյսլեր անվամբ), ֆիլիպինուհի ակտիվ հասարակական գործիչ և հեռուստահաղորդավար։

Կենսագրություն

Վաղ տարիներ 
Փրեյսլերը ծնվել է Ֆիլիպինների Մանիլա քաղաքում։ Հարուստ ընտանիքի վեց երեխաներից երրորդն է։ Սովորել է Հռոմեական կաթոլիկ եկեղեցու մասնավոր դպրոցում։ Հայրը՝ Կառլոս Փրեյսլեր Փերեզ դե Տագլեն, «Ֆիլիպինյան ավիաուղիներ» ընկերության գործադիր տնօրենն էր և Մանիլայի իսպանական բանկի ղեկավարներից մեկը։ Մայրը՝ Մարիա Բեաթրիզ Արաստիա ի Ռեյնարեսը, Մանիլայի անշարժ գույքի ընկերություններից մեկի սեփականատերն էր։ Նա դերասանուհի Նիլ Ադամսի ազգականն է, ինչպես նաև ամերիկացի դերասան Սթիվեն Ռ. Մակքուինի զարմուհին։

Փերեզ դե Տագլեի ընտանիքն զբաղվել է կոպրայի և մանիլական կանեփաթելի արտադրությամբ, որը, մինչ նեյլոնի գյուտը, հաստ պարանների և նման իրերի արտադրության միակ հումքն էր։

Գործունեություն 
Երիտասարդ տարիքում Փրեյսլերը մոդել էր, մասնակցել է «Sheraton Hotels and Resorts»-ի կողմից Մանիլայում կազմակերպված բարեգործական միջոցառումներին և գեղեցկության հանդեսներին՝ արժանանալով բազմաթիվ տիտղոսների։ 16 տարեկանում նա արտագաղթել է Մադրիդ (Իսպանիա)՝ քեռու և մորաքրոջ մոտ ապրելու, և հաշվապահություն սովորելու «Mary Ward» քոլեջում, որը իռլանդական կաթոլիկ համալսարան էր։

1970 թվականին Փրեյսլերը որպես լրագրող սկսել է աշխատել իսպանական ¡Hola! ամսագրում։ Նրա առաջին հարցազրույցը կայացել է իր ապագա ամուսնու` Խուլիո Իգլեսիասի հետ։ 1984 թվականին նա վարել է «Spanish lifestyle»-ի Hoy en Casa հեռուստահաղորդումը, ինչպես նաև հյուրընկալվել է տարբեր ծրագրերում։ 2001 թվականի մայիսին նա արքայազն Չարլզի պատվավոր հյուրն էր՝ Անգլիայում «Chelsea Flower Show»-ի տարածքում նրա Իսպանական այգու բացման արարողության ժամանակ։

2005 թվականին ևս Փրեյսլերը արքայազնի հյուրն էր Իսպանիայում՝ Ռոյալ Քրաունի տարածքում կազմակերպված տոնախմբությանը։ Իսկ 2004 թվականին Փրեյսլերը դարձել է Իսպանիայի հյուրընկալը, երբ իր տանը կազմակերպել է աստղային զույգ Դևիդ Բեքհեմի և Վիկտորյա Բեքհեմի ընդունելության խնջույքը։ Նա և Վիկտորյան մտերմացել են, և Վիկտորիայի՝ Մադրիդում գտնվելու ժամանակ բազմիցս միասին հայտնվել լուսանկարներում։

Փրեյսլերը շարունակում է մնալ Ferrero Rocher, Suárez jewelry, Manolo Blahnik shoes, Chrysler cars և Porcelanosa tiles կազմակերպությունների ներկայացուցիչ-մոդելը, ինչի համար 2006 թվականին հոլիվուդյան դերասան Ջորջ Քլունին համագործակցել է նրա հետ՝ ապրանքանիշը գովազդային կազմակերպություններում ներկայացնելու նպատակով։

Hola ամսագրի ընթերցողները Փրեյսլերին ընտրել են որպես 1991, 2002, 2006 և 2007 թվականների Իսպանիայի ամենաէլեգանտ և նորաձև կին։

2006 թվականին Փրեյսլերը ՄԱԿ-ի կողմից՝ Հիլարի Քլինթոնի, Շակիրայի և Յոկո Օնոյի հետ արժանացել է «Women Together» մրցանակին՝ բարեգործական ներդրման համար։ Ի դեպ, նա առաջին ֆիլիպինուհին է պատմության մեջ, որն արժանացել է այդ մրցանակին։

2007 թվականին նա իր դուստրերի հետ որպես հարգարժան հյուր Արքայազն Չարլզի կողմից հրավիրվել է Լոնդոնի տիրույթում գտնվող Կլարենս-հաուս։

Անձնական կյանք 
1970 թվականին Իզաբելը ծանոթացել է նախկին ֆուտբոլիստ Խուլիո Իգլեսիասի հետ, որն այդ ժամանակ երգիչ դառնալու պայմանագիր էր կնքել։ Իգլեսիասը նրան հրավիրել է Խուան Պարդոյի համերգին։ Յոթ ամիս անց՝ 1971 թվականի հունվարի 29-ին, զույգն ամուսնացել է։ Նրանց ամուսնությունը տևել է 7 տարի, որի արդյունքում ծնվել են երեք երեխաները՝ Չաբելի Իգլեսիաս (ծնված 1971 թվականին), Խուլիո Իգլեսիաս կրտսեր (ծնված 1973 թվականին) և Էնրիկե Իգլեսիաս (ծնված 1975 թվականին)։ Նրանք ամուսնալուծվել են 1979 թվականին, որից հետո՝ 1982 թվականին, Իզաբելը երեխաներին առևանգելու սպառնալիքներ ստանալու պատճառով նրանց ուղարկել է Մայամի՝ հոր մոտ բնակության։

1980 թվականի մարտի 23-ին Փրեյսլերն ամուսնացել է Գրինյոնի մարքիզ Կառլոս Ֆալկոյի հետ։ Զույգն ունի դուստր՝ Թամարա Իզաբել Ֆալկո անունով (ծնված 1981 թվականին)։ 1985 թվականին զույգն ամուսնալուծվել է։

Նրա երրորդ ամուսնությունը Իսպանիայի ֆինանսների նախկին նախարար Միքայել Բոյերի հետ էր (մահացած 2014 թվականի սեպտեմբերի 29-ին)։ Զույգն ունի մեկ դուստր՝ Անա Իզաբել Բոյերը (ծնված 1989 թվականին)։

Այժմ նա հարաբերությունների մեջ է գրականության Նոբելյան մրցանակակիր, պերուացի գրող, քաղաքական գործիչ և լրագրող Մարիո Վարգաս Լյոսայի հետ։

1987 թվականին Իզաբելի երկու քույրերը իրենց ընտանիքների հետ ներգաղթել են Իսպանիա՝ քրոջը մոտ լինելու համար։ Նա երկքաղաքացի է. ունի Իսպանիայի և Ֆիլիպինների քաղաքացիություն։ Հայրը` Կառլոս Փրեյսլերը, մահացել է, իսկ մայրը՝ Բեաթրիզ Փրեյսլերը, ապրում է Մայամիում՝ Իզաբելի որդի Էնրիկե Իգլեսիասի հետ։

Ծանոթագրություններ 

Մոդելներ այբբենական կարգով
Անձինք այբբենական կարգով
Կին լրագրողներ
Իսպանացի լրագրողներ
Իսպանացի մոդելներ
Իսպանացի հասարակական գործիչներ